(Návrh)

**VYHLÁŠKA**

**Ministerstva spravodlivosti Slovenskej republiky**

z ...

**o zložení, rozhodovaní, organizácii práce a postupe hodnotiacej komisie**

Ministerstvo spravodlivosti Slovenskej republiky (ďalej len „ministerstvo“) podľa § 34 ods. 3 zákona o obetiach trestných činov a o zmene a doplnení niektorých zákonov ustanovuje:

§ 1

Predmet úpravy

Táto vyhláška upravuje zloženie komisie na posudzovanie žiadostí o udelenie akreditácie (ďalej len „komisia“), rozhodovanie komisie, organizáciu práce, postup komisie pri posudzovaní žiadostí o udelenie akreditácie (ďalej len „žiadosť“).

§ 2

Komisia

(1) Komisia sa skladá z predsedu komisie (ďalej len „predseda“), podpredsedu komisie (ďalej len „podpredseda“), tajomníka komisie (ďalej len „tajomník“) a ďalších členov komisie, ktorých vymenúva a odvoláva minister spravodlivosti Slovenskej republiky (ďalej len „minister“).

(2) Členmi komisie môžu byť zástupcovia ministerstva, zástupcovia iných štátnych orgánov a zástupcovia občianskej spoločnosti, ktorí sú odborníkmi z oblasti súvisiacej s ochranou a podporou obetí trestných činov. Zástupcovia občianskej spoločnosti tvoria najmenej polovicu členov komisie. Členstvo v komisii je nezastupiteľné.

(3) Členstvo v komisii zaniká

vzdaním sa členstva,

odvolaním,

smrťou alebo vyhlásením za mŕtveho,

skončením štátnozamestnaneckého pomeru člena komisie.

(4) Minister odvolá člena komisie pri opakovanej neúčasti člena komisie na rokovaní komisie a práci komisie bez ospravedlnenia alebo pri porušení zásady mlčanlivosti podľa § 3 ods. 4 písm. g).

(5) Člen komisie po vymenovaní predkladá ministrovi čestné vyhlásenie o skutočnostiach podľa § 27 ods. 3 zákona.

§ 3

(1) Predseda

vedie rokovanie komisie,

zodpovedá za činnosť komisie,

hlasuje o predloženej žiadosti,

schvaľuje písomný záznam z rokovania komisie,

podľa potreby prizýva na rokovanie komisie aj ďalších odborníkov; odborník má na rokovaní komisie poradný hlas, pričom jeho vyjadrenie nie je pre rozhodovanie komisie záväzné.

(2) Podpredseda zastupuje predsedu počas jeho neprítomnosti v plnom rozsahu.

(3) Tajomník

organizačne a administratívne zabezpečuje rokovanie komisie,

predkladá žiadosti na rokovanie komisie,

vyhotovuje písomný záznam z rokovania komisie,

nemá hlasovacie právo.

 (4) Člen komisie

sa zúčastňuje na rokovaní komisie,

vyjadruje sa k prerokovávaným bodom programu rokovania komisie,

predkladá pripomienky, návrhy a podnety k prerokovávaným materiálom v rámci rokovania komisie a v súvislosti s prácou komisie,

posudzuje predložené žiadosti,

hlasuje o predloženej žiadosti,

riadi sa organizačnými pokynmi predsedu a ministra v súvislosti s prácou v komisii,

zachováva mlčanlivosť o všetkých skutočnostiach, o ktorých sa dozvedel pri výkone funkcie člena komisie alebo v súvislosti s ňou a ktoré v záujme činnosti komisie nemožno oznamovať iným osobám.

§ 4

Rokovanie a rozhodovanie komisie

(1) Termín rokovania komisie určuje predseda. O mieste, termíne a programe rokovania komisie sú členovia komisie informovaní najmenej päť pracovných dní vopred.

(2) Rokovanie komisie je neverejné.

(3) Členovia komisie sú nezávislí.

(4) Komisia rozhoduje hlasovaním. Komisia je uznášaniaschopná, ak je prítomná dvojtretinová väčšina všetkých členov komisie vrátane predsedu alebo podpredsedu. Rozhodnutie schvaľuje komisia nadpolovičnou väčšinou hlasov prítomných členov komisie. Pri rovnosti hlasov je rozhodujúci hlas predsedu.

(5) Z priebehu rokovania komisie tajomník vyhotoví písomný záznam. Písomný záznam obsahuje stručnú informáciu o priebehu rokovania komisie, prezenčnú listinu, zoznam žiadostí odporúčaných na schválenie a ďalšie informácie súvisiace s priebehom rokovania a rozhodovania komisie a zoznam žiadostí neodporúčaných na schválenie s uvedením dôvodov neodporúčania.

§ 5

Organizácia práce komisie a postup komisie pri vyhodnocovaní žiadostí

(1) Práce súvisiace s činnosťou komisie organizačne zabezpečuje jej tajomník.

(2) Ministerstvo zaeviduje všetky žiadosti. Ak žiadosť nemá predpísané náležitosti, tajomník vyzve žiadateľa, aby do piatich pracovných dní od doručenia výzvy na odstránenie nedostatkov odstránil nedostatky alebo neúplnú žiadosť doplnil. Ak žiadateľ v určenej lehote neúplnú žiadosť nedoplní alebo neodstráni nedostatky, žiadosť nebude predložená na rokovanie komisie.

(3) Každá žiadosť je tajomníkom pridelená náhodným výberom dvom členom komisie.

(4) Po vyhodnotení jednotlivých žiadostí členmi komisie zostaví tajomník poradie všetkých žiadostí. Poradie zostaví podľa priemeru získaného bodového ohodnotenia. Komisia následne rokuje o jednotlivých žiadostiach v takto zostavenom poradí. O odporučení udeliť alebo neudeliť akreditáciu rozhodne komisia záverečným hlasovaním. V prípade rovnosti bodového ohodnotenia dvoch alebo viacerých žiadateľov o ich poradí rozhodne predseda žrebom.

(10) Predseda do piatich pracovných dní po rokovaní komisie predloží ministrovi písomný záznam.

§ 6

Účinnosť

Táto vyhláška nadobúda účinnosť 1. januára 2018.